I dag er det to uger siden, at et nyt livreddertårn blev stillet op på stranden i Vorupør. Det skaber mere tryghed, mener badegæsterne.

På stranden i Vorupør holder kystlivredderne godt øje med de badende gæster. For 14 dage siden fik Vorupør nemlig et livreddertårn som det femte i Midt- og Vestjylland. Fredag er livredder Alexander Poulsen og hans makker på vagt og klar til at reagere, hvis der skulle være fare på færde. - Jeg håber da, at der bliver skabt noget sikkerhed. Vi får snakket med en masse mennesker hver dag, og hver gang bliver stranden en lille smule sikrere. Vi kan jo håbe, at vores budskab med videre, så det spreder sig som ringe i vandet, siger Alexander Poulsen. Det er Trygfonden, der opstiller livreddertårne i landet. Trygfonden har opgjort, at livredderne her i Midt- og Vestjylland har grebet ind 19 gange, hvor der var livsfare de seneste fem år. I samme periode er mindst fire personer druknet ved badeulykker langs kysten her i landsdelen. Ingen af dem er druknet på stranden, hvor der var livreddere. Glade og trygge badegæster Gæsterne på stranden i Vorupør er glade for, at livredderne er på vagt. Det mærker Alexander Poulsen. - Det er helt tydeligt, især nu hvor det er et nyt tårn, at mange af de lokale kommer op og siger, at det er fedt, vi er her, siger kystlivredderen. I vandkanten er de badende gæster ikke i tvivl om, at livriddertårnet gør en forskel. - Det bidrager til, at man har lyst til at gå i vandet. Simpelthen. At man tør at gå ud, fordi man ved, at der er nogen til at holde øje med én. Det, synes jeg, er fantastisk, siger Hans Axelsen, der kommer fra København, men i dag er hoppet i bølgerne ved Vorupør. Også en sommerhusudlejer oppe i byen er glad for den øgede sikkerhed. - Det bliver et aktiv for Vorupør, at det er noget, gæsterne bliver glade for. Og hvis gæsterne er glade, så er vi også, siger Søren Keller Sørensen, der er indehaver af Vorupør Feriehusudlejning. Han håber, at det nye livreddertårn gør, at der kommer flere gæster på stranden og i sommerhusene ved Vorupør. Livreddersæsonen på strandene slutter den 18. august. På landsplan er der lige nu 38 livreddertårne, mens Trygfonden har planer om at opsætte yderligere to.